BRUSEL. Predseda Európskej komisie Jean-Claude Juncker a prvý podpredseda EK Frans Timmermans vyjadrili v stredu obavy súvisiace s reformou justície a bojom proti korupcii v Rumunsku.
"S obavami sledujeme súčasný vývoj v Rumunsku. Nezávislosť súdnictva a schopnosť účinne bojovať proti korupcii sú základnými stavebnými kameňmi pre silné Rumunsko v Európskej únii," uviedli Juncker a Timmermans v spoločnom vyhlásení.
Únii chýba transparentnosť
Nezvratnosť dosiahnutého pokroku v týchto oblastiach je podľa nich základnou podmienkou pre postupné zrušenie Mechanizmu spolupráce a overovania (CVM), ktorý eurokomisia uplatňuje voči Bulharsku a Rumunsku.
Vo svojej poslednej správe súvisiacej s CVM, z novembra 2017, eurokomisia upozornila Bukurešť, že vláda a parlament musia zabezpečiť úplnú transparentnosť legislatívneho procesu týkajúceho sa zákonov o fungovaní justície.
Komisia tiež zdôraznila, že rešpektovanie nezávislosti súdov a zohľadnenie stanoviska Benátskej komisie predstavuje nevyhnutný predpoklad pre udržateľnosť reforiem.
Ústavný súd zrušil časť reformy
Komisia v stredu vyzvala rumunský parlament na prehodnotenie návrhov, ktoré by mali "zmierniť" niektoré protikorupčné opatrenia. Poslanci by tiež podľa EK mali začať diskusie o širokom politickom konsenze ako dosiahnuť pokrok v tejto oblasti. Exekutíva EÚ zároveň potvrdila svoju ochotu spolupracovať a pomáhať rumunským orgánom v tomto procese.
Podľa stanoviska EK by bolo veľkou chybou dopustiť zvrátenie doterajšieho pokroku v boji proti korupcii. Komisia podrobne zanalyzuje konečné zmeny na zákone o justícii, v trestnom zákonníku a na zákone o konflikte záujmov a boji proti korupcii, aby určila ich dopad na zachovanie nezávislosti súdnictva a boj proti korupcii.
Rumunský ústavný súd v utorok (23.1) zrušil niektoré časti kontroverznej reformy súdnictva, ktorú kritizujú predstavitelia opozície i Európskej únie. Rumunská opozícia, právni experti i predstavitelia EÚ vyjadrujú obavy, že navrhovaná legislatíva oslabí právomoci národného protikorupčného orgánu a prospeje politikom zapleteným do korupcie.